ลุ้น SET รีบาวด์ รับตัวเลขศก.จีนขยายตัว – ดอลลาร์อ่อนค่า
ลุ้น SET รีบาวด์ รับตัวเลขศก.จีนขยายตัว - ดอลลาร์อ่อนค่า
19 ม.ค. 2564

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้คาดว่าจะรีบาวด์ในทิศทางเดียวกับตลาดต่างประเทศ โดยตลาดหุ้นเอเชียเช้านี้เคลื่อนไหวในแดนบวก เช่นเดียวกับดาวโจนส์ฟิวเจอร์ส ขานรับตัวเลขเศรษฐกิจจีนออกมาดี
โดยผลผลิตมวลรวมภายในประเทศ (GDP) ปี 63 ขยายตัว 2.3% และเงินดอลลาร์สหรัฐกลับมาอ่อนค่าเล็กน้อยหลังจากวานนี้แข็งค่ากดดันให้มีแรงขายในตลาดเอเชีย รวมถึงตลาดหุ้นไทยที่ปรับตัวลงมาระดับหนึ่งรับผลเงินดอลลาร์สหรัฐแข็งค่าไปแล้ว เนื่องจากนางเจเน็ต เยเลน ประธานธนาคารกลางสหรัฐ (เฟด) ออกมาส่งสัญญาณจะไม่แทรกแซงค่าเงิน
อย่างไรก็ดี ตลาดฯ ยังมีปัจจัยขับเคลื่อนต่อไปได้จากการเข้ารับตำแหน่งประธานาธิบดีสหรัฐของ นายโจ ไบเดน ในวันที่ 20 ม.ค.นี้ และผลการประชุมคณะรัฐมนตรี (ครม.) วันนี้ที่จะมีประเด็นการพิจารณามาตรการกระตุ้นเศรษฐกิจในประเทศผ่านโครงการ “เราชนะ” หากผ่านไปได้ตามที่กำหนดไว้ก็จะทำให้เศรษฐกิจไทยดีขึ้น
นอกจากนี้ คนส่วนใหญ่ยังมองทิศทางตลาดในทางขาขึ้น แนะติดตามการทยอยประกาศผลประกอบการของกลุ่มแบงก์ โดยเฉพาะเงินปันผล คาดว่านักลงทุนคงจะเลือกลงทุนเป็นรายตัว
พร้อมให้แนวรับ 1,500-1,492 จุด โดยเฉพาะ 1,480 จุด ส่วนแนวต้านให้ไว้ที่ 1,517-1,525 จุด แต่หลัก ๆ อยู่ที่ 1,520 จุด
 